Տիմոֆեյ Նեֆ

Տիմոֆեյ Անդրեևիչ Նեֆ (, Տիմոլեոն Կարլ ֆոն Նեֆ, , ), պատմական ժանրի նկարիչ և դիմանկարիչ, ակադեմիզմի ներկայացուցիչ, Սանկտ Պետերբուրգի գեղարվեստի ակադեմիայի ակադեմիկոս, գաղտնի խորհրդական։

Կենսագրություն 
Տիմոֆեյ Անդրեևիչ Նեֆը ֆրանսիացի տնային դաստիարակչուհու անօրինական որդին է։ Սովորել է Դրեզդենի արվեստի ակադեմիայում՝ Հ. Հարթմանի և Հ. ֆոն Աուեի ղեկավարությամբ։ Իր արվեստը կատարելագործել է Իտալիայում։ 1826 թվականին ժամանելով Սանկտ Պետերբուրգ՝ շուտով հռչակ է ձեռք բերել իր դիմանկարների և այլ աշխատանքների շնորհիվ։

Արժանացել է պալատական նկարչի (1832) և «նշանակված ակադեմիկոսի» կոչումների։

1837 թվականին ճանապարհորդել է Ռուսական կայսրությունում՝ ժողովրդի տեսակներին ու կենցաղին ծանոթանալու համար։

1855 թվականից դասավանդել է Գեղարվեստի ակադեմիայում։ Ձմեռային պալատի փոքր եկեղեցու գեղանկարչական աշխատանքների, այդ թվում նաև «Խորհրդավոր ընթրիքի» համար արժանացել է ակադեմիկոսի կոչման։

Բարձրացվել է ազնվականության աստիճանի (1844, դիպլոմ 1860), շնորհվել են մի շարք շքանշաններ և նվերներ։ «Տիմոֆեյ Անդրեևիչ» անունը նկարիչն ստացել է 1844 թվականին, երբ Նեֆին ազնվականություն է շնորհվել։

Եղել է Ֆլորենցիայի գեղարվեստի ակադեմիայի պատվավոր անդամ (1846)։ Սուրբ Իսահակի տաճարի պատկերի համար արժանացել է Գեղարվեստի ակադեմիայի պրոֆեսորի կոչման։ Եղել է Գեղարվեստի ակադեմիայի պատմական նկարչության և դիմանկարչության 2-րդ աստիճանի պրոֆեսոր, Գեղարվեստի ակադեմիայի գիտական խորհրդի անդամ (1855)։ 1864 թվականից դարձել է Կայսերական Էրմիտաժի պատկերասրահի նկարների պահպանող՝ այդ պաշտոնում փոխարինելով Ֆ. Ա. Բրունին։ Արժանացել է 1-ին աստիճանի պրոֆեսորի կոչման (1865)։

1860-ական թվականներին Ա. Վ. Գոլովնինի պատվերով Նեֆը Գուլինկի գյուղի եկեղեցու բեմի հետևում ստեղծել է Քրիստոսի հարության պատկերը, որի յուղաներկով նկարված պատճենը գտնվում էր Սերգիուսի վանքում։ Իր ակադեմիական ոճի համար ստացել է «Ռուսական Ռաֆայել Մենգ» մականունը։

Տիմոֆեյ Նեֆը մահացել է 1876 թվականին։ Թաղված է Սմոլենսկի Լյութերական գերեզմանատանը։

Պատկերասրահ

Ծանոթագրություններ

Գրականություն

Արտաքին հղումներ 
 Նեֆ Տիմոֆեյ Անդրեևիչ (1804-1876)
 Նեֆ ֆոն, Տիմոֆեյ Անդրեևիչ (Timoleon Сarl von Neff) 1805-1876

Գեղարվեստի կայսերական ակադեմիայի ակադեմիկոսներ
19-րդ դարի ռուս նկարիչներ
Սուրբ Ստանիսլավի 1-ին աստիճանի շքանշանի ասպետներ